1. ปัจจัยความเสี่ยง

1.1) ความเสี่ยงจากการพึ่งพาผู้ผลิตน้อยราย

ถึงแม้บริษัทฯ จะซื้อสินค้าจากผู้ผลิต 54 ราย ในปี 2550, ร้อยละ 82 ของยอดขาย
เป็นสินค้าที่มาจากผู้ผลิตเพียง 7 รายคือ Acer, Apple, HP, HTC, IBM, Lenovo, Samsung
ผู้ผลิตที่บริษัทฯ ขายสินค้ามากที่สุดในปี 2550 คือ HP ซึ่งมีสัดส่วนสูงถึงร้อยละ 44
ของสินค้าทั้งหมดเนื่องจาก HP เป็นผู้ผลิตสินค้า IT หลายประเภท
ครอบคลุมความต้องการของผู้บริโภคทั้งส่วนบุคคลและองค์กร และสินค้าของ HP
ก็ได้รับความนิยมในประเทศไทย ทำให้บริษัทฯ มียอดจำหน่ายสินค้าของ HP เป็นสัดส่วนที่สูง
อันทำให้บริษัทฯ มีความเสี่ยงในแง่ของการพึ่งพาผู้ผลิตน้อยราย อย่างไรก็ตาม บริษัทฯ
ก็เป็นลูกค้ารายใหญ่ของ HP เช่นกัน ทำให้ความสัมพันธ์ระหว่างบริษัทฯ และ HP
เป็นความสัมพันธ์ที่ต้องพึ่งพาซึ่งกันและกัน

รวมทั้งบริษัทฯ สามารถให้ประโยชน์กับผู้ผลิตในหลาย ๆ ด้าน ที่ทำให้ผู้ค้าส่ง
ยังเป็นส่วนสำคัญสำหรับอุตสาหกรรม IT เช่น :

-   การครอบคลุมตลาด
    บริษัทฯ มีเครือข่ายลูกค้าที่เป็นบริษัทฯ ที่ดำเนินธุรกิจ IT
    และได้เปิดบัญชีพร้อมทั้งซื้อสินค้าจากบริษัทฯ แล้วมากกว่า 4,000 ราย (ในปี 2550
    มีลูกค้าซื้อสินค้าจากบริษัทฯ 3,822 ราย จากลูกค้าที่เปิดบัญชีทั้งหมดกว่า 4,000 ราย)
    ซึ่งบริษัทฯ สามารถช่วยเหลือผู้ผลิตในการจัดจำหน่ายสินค้าไปยังกลุ่มลูกค้าทั้ง 4,000
    รายได้อย่างรวดเร็วและมีประสิทธิภาพ

-   การจัดเก็บและกระจายสินค้า
    บริษัทฯ มีระบบบริหารคลังสินค้าที่ดีและมีประสิทธิภาพ
    สามารถเก็บสินค้าให้กับผู้ผลิตและจัดส่งให้กับลูกค้าทั่วประเทศไทยได้อย่างรวดเร็ว
    ถึงแม้จะเป็นการสั่งซื้อในจำนวนน้อย โดยบริษัทฯ
    สามารถจัดส่งสินค้าให้กับลูกค้าภายในวันถัดไปได้ทั้งหมดซึ่งเป็นค่าใช้จ่ายที่ต่ำกว่าผู้ผลิตแต่ละรายจะจัดส่งสินค้าเอง

-   การบริหารลูกหนี้รายย่อย
    บริษัทฯ มีทีมงานที่สามารถบริหารลูกหนี้รายย่อยได้อย่างมีประสิทธิภาพ
    ซึ่งสามารถช่วยเหลือผู้ผลิตในการให้เครดิตกับลูกค้ารายย่อย
    ทำให้ผู้ผลิตสามารถเริ่มจำหน่ายสินค้าให้กับลูกค้าหลาย ๆ รายได้อย่างรวดเร็ว

ทั้งหมดนี้ ทำให้มีผู้ผลิตต้องการให้บริษัทฯ เป็นผู้แทนจำหน่ายอย่างต่อเนื่องทั้งผู้ผลิตที่แต่งตั้งให้บริษัทฯ
เป็นผู้แทนจำหน่ายอยู่แล้วและผู้ผลิตรายใหม่ ๆ ที่มีการติดต่อขอให้บริษัทฯ เป็นผู้แทนจำหน่ายเพิ่ม
ซึ่งบริษัทฯ มีนโยบายที่จะขยายธุรกิจโดยการนำสินค้าใหม่ ๆ มาขายเพิ่มเติม
เพื่อลดความเสี่ยงด้านการพึ่งพาผู้ผลิตน้อยรายลง

1.2) ความเสี่ยงจากการเปลี่ยนแปลงเทคโนโลยีที่กระทบต่อสินค้าคงคลัง

เนื่องจากสินค้าหลักของบริษัทฯ เป็นคอมพิวเตอร์และอุปกรณ์ต่อพ่วง
ซึ่งสินค้าในกลุ่มนี้มีการพัฒนาเทคโนโลยีอย่างรวดเร็ว ทำให้สินค้าคงคลังของบริษัทฯ
อาจจะมีการล้าสมัย สร้างความเสียหายกับบริษัทฯ ได้

บริษัทฯ มีการดำเนินการบริหารความเสี่ยงด้านสินค้าคงคลังหลาย ๆ วิธีดังนี้:

-   การควบคุมมูลค่าสินค้าคงคลังให้คงเหลือน้อยกว่ายอดขาย 30 วัน

  บริษัทฯ มีนโยบายในการเก็บสินค้าคงคลังอยู่ในช่วง 15 - 30 วัน
  ซึ่งเป็นการจำกัดความเสี่ยงของสินค้าคงคลัง และทำให้ถ้าเกิดปัญหา
  ก็สามารถแก้ไขได้อย่างรวดเร็วเพราะมีสินค้าเหลืออยู่ไม่มากโดยบริษัทฯ
  มีสินค้าคงเหลือเทียบกับยอดขายในแต่ละปีที่ผ่านมาดังนี้

  ----------------------- --------- --------- --------- ---------- ----------
                          2546      2547      2548      2549       2550

  ระยะเวลาสินค้าคงคลังเฉลี่ย   17.6 วัน   22.4 วัน   27.4 วัน   25.9 วัน    20.5 วัน
  ----------------------- --------- --------- --------- ---------- ----------

-   การให้มีผู้จัดการผลิตภัณฑ์ดูแลสินค้า
    บริษัทฯ มีการกำหนดให้ผู้บริหารผลิตภัณฑ์ (Product Manager)
    เป็นผู้ดูแลสินค้าทั้งในแง่ของการสั่งซื้อ การดูแลสินค้าคงคลัง และส่งเสริมขายสินค้า
    ทำให้มีผู้เชี่ยวชาญที่ให้ความสำคัญในการดูแลสินค้าแต่ละยี่ห้อ
    เมื่อเกิดปัญหาขึ้นก็สามารถแก้ไขได้อย่างรวดเร็ว รวมทั้งบริษัทฯ ถือว่าการดูแลสินค้า
    เป็นปัจจัยสำคัญในการประเมินผลงานของผู้บริหารผลิตภัณฑ์

-   การตั้งสำรองสินค้าล้าสมัย
    บริษัทฯ มีการตั้งสำรองสินค้าคงคลังล้าสมัยตามอายุสินค้าในทุก ๆ เดือน
    โดยการตั้งสำรองนี้เป็นไปอย่างพอเพียง ซึ่งเมื่อมีสินค้าค้างสต็อค
    จะมีการตั้งสำรองตามอายุอันจะทำให้กำไรที่แสดงในงบการเงิน
    เป็นกำไรที่หักภาระสินค้าค้างสต็อคไปแล้วเสมอ

-   ระบบข้อมูล
    บริษัทฯ มีการลงทุนด้านระบบจัดการสินค้าคงคลังของ SAP R/3
    ซึ่งเป็นระบบที่จะให้ข้อมูลเกี่ยวกับสินค้าได้อย่างถูกต้องและรวดเร็ว พร้อมรายงานต่าง ๆ
    ที่ช่วยในการจัดการสินค้าคงคลังได้อย่างมีประสิทธิภาพ เช่นรายงาน Inventory Aging
    แยกแต่ละรายการสินค้า, รายงาน inventory turnover แยกแต่ละรายการ ฯลฯ
    รวมไปถึงระบบแจ้งเตือนที่มีการรวบรวมข้อมูลสินค้าคงคลังที่ค้างนานไว้ในฐานข้อมูล
    และให้ผู้ดูแลสินค้าแต่ละคนเข้าไปบันทึกแนวทางในการแก้ปัญหา ซึ่งทั้งหมดนี้
    ทำให้ผู้ปฏิบัติงานและผู้เกี่ยวข้องทุกคน รับรู้ข้อมูลที่ถูกต้องเกี่ยวกับสินค้าคงคลังอยู่เสมอ

-   การจัดการ
    ฝ่ายจัดการของบริษัทฯ ให้ความสำคัญกับการดูแลสินค้าคงคลังอย่างสม่ำเสมอ
    ผู้บริหารระดับสูงสุด
    มีการประชุมเพื่อตรวจสอบมูลค่าสินค้าคงคลังโดยรวมและอายุสินค้ารวมกับผู้จัดการผลิตภัณฑ์ทุกสัปดาห์
    ซึ่งทำให้บริษัทฯ เห็นแนวโน้มการเปลี่ยนแปลง
    และสามารถกำหนดมาตรการแก้ไขปัญหาได้อย่างรวดเร็ว
    สามารถลดความเสียหายด้านสินค้าคงคลังลงได้ และสร้างให้เป็นวัฒนธรรมของบริษัทฯ
    ในการให้ความสำคัญในการดูแลสินค้าคงคลัง

1.3) ความเสี่ยงด้านอัตราแลกเปลี่ยนเงินตราต่างประเทศ

บริษัทฯ มีการสั่งซื้อสินค้าบางส่วนโดยชำระด้วยเงินสกุลดอลลาร์สหรัฐ
ในขณะที่สินค้าทั้งหมดจะจำหน่ายในประเทศเป็นเงินบาท ในปี 2550 บริษัทฯ
มีการสั่งซื้อสินค้าจากต่างประเทศในอัตราประมาณ 30% เพื่อป้องกันความเสี่ยงด้านอัตราแลกเปลี่ยน
บริษัทฯ มีการทำสัญญาป้องกันความเสี่ยงล่วงหน้าอย่างน้อย 50% ในทุกใบสั่งซื้อ

1.4) ความเสี่ยงจากการแข่งขันและกำไรขั้นต้นต่ำ

ธุรกิจขายส่งอุปกรณ์คอมพิวเตอร์ ถือเป็นธุรกิจที่มีการแข่งขันสูง มีกำไรขั้นต้นอยู่ในระดับต่ำ
แต่เป็นอุตสาหกรรมที่มีขนาดใหญ่และมีการเติบโตสูง โดยคาดว่ายังคงมีการเติบโตที่มากกว่า 10%
ไปได้อีกหลายปี ซึ่งจากลักษณะอุตสาหกรรมแบบนี้
อาจมีคู่แข่งใช้ราคามาเป็นกลยุทธหลักในการแข่งขัน ซึ่งถ้าเกิดขึ้น บริษัทฯ
อาจต้องลดราคาสินค้าเพื่อให้สามารถแข่งขันได้ดีขึ้น และอาจจะกระทบผลการดำเนินงานของบริษัทฯ
ได้ บริษัทฯ ได้พยายามลดความเสี่ยงด้วยการเพิ่มประเภทสินค้า
ทำให้มีการขายสินค้ากระจายมากประเภทขึ้น ถ้าเกิดปัญหาขึ้น ก็จะมีผลกระทบเฉพาะบางส่วน
รวมไปถึงบริษัทฯ พยายามให้ความสำคัญในการพัฒนาและส่งเสริมการขายสินค้าที่ตลาดไม่ใหญ่นัก
แต่สามารถให้กำไรได้ดีและมีการแข่งขันน้อยมาช่วยเพิ่มกำไร พร้อมกันนี้ บริษัทฯ
ได้มีการขายสินค้าไปยังลูกค้าจำนวนมาก โดยบริษัทฯ มีลูกค้ามากกว่า 4,000 ราย
จึงมีการขายที่กระจาย สม่ำเสมอ และเนื่องจากธุรกิจค้าส่งอุปกรณ์คอมพิวเตอร์
เป็นธุรกิจที่ใช้เงินทุนมาก มีโอกาสน้อยที่จะมีคู่แข่งรายใหม่เข้ามาในตลาดเพิ่ม ในทางกลับกัน
เชื่อว่าจะมีผู้ค้าบางรายที่ไม่สามารถแข่งขันได้ออกจากตลาดไป
หรือมีการควบรวมกิจการระหว่างผู้ค้าส่ง

1.5) ความเสี่ยงจากลูกหนี้การค้า

ในปี 2550 บริษัทฯ มียอดขายเครดิตประมาณร้อยละ 75 ของยอดขายรวม และลูกหนี้ส่วนใหญ่
ไม่ได้มอบหลักประกันที่ครอบคลุมหนี้สินทั้งหมดให้กับบริษัทฯ รวมไปถึงลูกค้าของบริษัทฯ หลายราย
เป็นบริษัทฯ ขนาดเล็กและเป็นบริษัทฯ ใหม่ที่ยังไม่มีเงินทุนมากนัก ดังนั้นหากลูกหนี้การค้าของบริษัทฯ
เกิดปัญหาในการบริหารงาน ไม่สามารถชำระเงินได้ตามกำหนด จะส่งผลต่อสภาพคล่องของบริษัทฯ
ทางด้านเงินทุนหมุนเวียน หรือผลการดำเนินงานของบริษัทฯ ได้ อย่างไรก็ตาม บริษัทฯ
มีการตรวจสอบเครดิตอย่างรัดกุมก่อนจะให้เครดิตกับลูกค้า
และมีการแยกฝ่ายควบคุมเครดิตออกจากฝ่ายขาย เพื่อให้การพิจารณาเครดิตเป็นไปอย่างอิสระ
และเพื่อลดความเสี่ยงด้านหนี้สูญลงไปอีก บริษัทฯ
ได้ซื้อประกันภัยเพื่อคุ้มครองความเสียหายด้านหนี้สูญที่จะเกิดจากลูกค้าทุกราย ซึ่งกรมธรรม์ที่บริษัทฯ
ซื้อไว้นี้ สามารถคุ้มครองความเสียหายส่วนใหญ่จากปัญหาหนี้สูญได้

1.6) ความเสี่ยงด้านการเงิน

จากการที่ธุรกิจค้าส่งคอมพิวเตอร์และอุปกรณ์ต่อพ่วง เป็นธุรกิจที่มี cash cycle อยู่ในช่วง 30 -
50 วัน ทำให้ปริมาณเงินทุนหมุนเวียนที่ต้องใช้ เพิ่มขึ้นตามยอดขายที่เพิ่มขึ้น
และจากการขยายงานของบริษัทฯ ที่มีเพิ่มของยอดขายในอัตราสูงกว่าร้อยละ 10 มาตลอด
ความต้องการเงินทุนหมุนเวียนที่เพิ่มขึ้นอย่างต่อเนื่อง ถือเป็นความเสี่ยงและภาระของบริษัทฯ
ที่ต้องจัดหาเงินทุนหมุนเวียนเพิ่มขึ้น โดย ณ. วันที่ 31 ธันวาคม 2550 บริษัทฯ
มีการกู้เงินจากสถาบันการเงินรวมประมาณ 496 ล้านบาท ซึ่งเงินกู้เหล่านี้ เป็นเงินกู้ระยะสั้น
ซึ่งสถาบันการเงินสามารถเรียกคืนได้ โดยถ้าทุกสถาบันการเงิน มีการเรียกเงินคืนพร้อม ๆ กัน
จะสร้างปัญหาด้านการเงินให้กับบริษัทฯ ได้ อย่างไรก็ตาม การที่บริษัทฯ
ได้เข้าเป็นบริษัทจดทะเบียนในตลาดหลักทรัพย์ฯ ทำให้บริษัทฯ
มีทางเลือกในการเพิ่มเงินทุนหมุนเวียนมากขึ้น รวมทั้งบริษัทฯ
ก็มีการกระจายการกู้เงินไปยังสถาบันการเงินหลาย ๆ แห่ง
เพื่อลดความเสี่ยงในการพึ่งพาสถาบันการเงินรายใดรายหนึ่งเป็นหลัก รวมทั้งจากกำไรที่เพิ่มขึ้น
และอัตราการเติบโตในช่วง 2 ปีที่ผ่านมา ไม่ได้เพิ่มสูงขึ้นมากนักรวมทั้งในปี 2550 ที่ผ่านมา
บริษัทฯ ได้รับเงินสดค้ำประกันคืนจากสถาบันการเงินกว่า 200 ล้านบาท ทำให้สภาพคล่องบริษัทฯ
ดีขึ้นมากและลดความเสี่ยงด้านการเงินลงได้

1.7) ความเสี่ยงจากการพึ่งพาบุคลากร

IT เป็นธุรกิจที่ต้องอาศัยบุคลากรที่มีความรู้เฉพาะด้าน
เข้ามาร่วมงานจำนวนมากซึ่งนอกเหนือจากการรับพนักงานที่มีประสบการณ์เข้ามาร่วมงานแล้ว
บริษัทฯ
ยังต้องมีการฝึกอบรมพนักงานอย่างต่อเนื่องเพื่อให้สามารถให้บริการลูกค้าได้อย่างมีประสิทธิภาพซึ่งหากบุคลากรที่มีความสามารถและความชำนาญงานได้ลาออกจากบริษัทฯ
อาจมีผลกระทบต่อการดำเนินงานและความสามารถในการขยายงานของบริษัทฯ ในระยะสั้น
และก่อให้เกิดงบประมาณเพิ่มเติมที่ต้องใช้ในการฝึกอบรมบุคลากรกลุ่มใหม่ขึ้นมาทดแทน
อย่างไรก็ตาม บริษัทฯ มีการจัดระบบค่าตอบแทนที่เหมาะสมให้กับพนักงาน
ซึ่งแปรเปลี่ยนตามความสามารถ รวมทั้งได้ออกใบสำคัญแสดงสิทธิในการซื้อหุ้นของบริษัทฯ
ในราคาพิเศษให้แก่พนักงานของบริษัทฯ ที่สามารถใช้สิทธิได้ตามอายุงาน
เพื่อจูงใจให้รู้สึกถึงความมีส่วนร่วมเป็นเจ้าของบริษัทฯ และทำงานให้บริษัทฯ
อย่างเต็มที่และยาวนานขึ้น รวมทั้ง บริษัทฯ ยังมีการดำเนินการอีกหลายด้าน
เพื่อลดความเสี่ยงจากการพึ่งพาบุคลากรในด้านอื่นๆ ของบริษัทฯ เช่น
การแยกงานการขายและการตลาดออกจากกัน ซึ่งทำให้ลูกค้าทุกรายจะได้รับการติดต่อจากบริษัทฯ
ผ่าน 2 หน่วยงานหลักคือ ฝ่ายขายและฝ่ายการตลาด
ลดความเสี่ยงจากการพึ่งพาพนักงานเพียงฝ่ายเดียวลงได้, การปรับปรุงระบบงานโดยใช้
Information System เข้ามาช่วยงานมากขึ้น เช่น การใช้ระบบ ERP ของ SAP R/3
และการใช้ Electronic Workflow ของ Lotus Notes ทำให้ระบบงานต่างๆ
สามารถทำได้ง่าย รวดเร็ว ถูกต้อง มีระบบเตือนภัยเมื่องานผิดพลาด ซึ่งลดการพึ่งพาบุคลากรลงได้
รวมทั้งบริษัทฯ มีการกำหนดโครงสร้างการบริหาร ที่มีการกระจายงานออกให้ผู้บริหารหลายๆ ท่าน
จัดให้มีพนักงานที่มีความสามารถใกล้เคียงกัน และสามารถทำงานทดแทนกันได้ในหลายๆ ระดับ
ซึ่งเชื่อว่าทั้งหมดนี้จะช่วยลดการพึ่งพาบุคลากรลงได้